यह जानते वे पहले से ही थे। उन्होंने बार-बार चेताया है कि हिंसा किए बिना हम जी ही नहीं सकते। जीने में ही हिंसा है। लेकिन कितनी हिंसा? अधिकतम हिंसा या न्यूनतम हिंसा? अंधाधुंध हिंसा असभ्यता का लक्षण है। हिंसा पर विचार करते हुए गांधी जी इस निष्कर्ष पर पहुँचे कि दूध पीना अनिवार्य ही हो जाए, तो हमें अपने से बड़े डीलडौल के पशु का दूध नहीं पाना चाहिए – वह हमारी प्रकृति के अनुकूल नहीं है। बकरी का कद हम से मिलता-जुलता है, इसलिए आदमी के लिए बकरी का दूध ज्यादा मुफीद है। गांधी जी बकरी का दूध पीते थे, इस पर हँसने वालों की संख्या को गिन पाना संभव नहीं है। लेकिन हमें इस पर विचार करना चाहिए कि यह उनका शौक या सनक नहीं थी। इसके पीछे एक सुचिंतित तर्क था। आदमी का शरीर और चित्त उसी के अनुसार बनता है जो वह खाता या पीता है। यह प्रचार दुष्टतापूर्ण है कि उनकी बकरी को काजू-बादाम खिलाया जाता था। हमने ठीक ही पढ़ा है – ‘गांधी बाबा की तू बकरी, पत्ते ही तो खाती है।’